ҲАЁТДАН РОЗИ БЎЛИБ ЯШАШГА ҲАММА ҲАҚЛИ - Ўзбекистон овози газетаси\nПрезидентимиз Олий Мажлисга Мурожаатномасида аҳоли муаммоларига ечим топиш, уларни эртага эмас бугун яхши яшаши учун шароит яратиб бериш юзасидан олдимизда катта вазифалар турганлигини, шу билан бирга аҳоли муаммолари билан ишлашда мутлақо янги тизимга – сифат жиҳатидан янада юксак босқичга ўтилиши ҳақида маълум қилган эди. Шундан келиб чиқиб, Ўзбекистон ХДП тизимида аҳоли билан доимий мулоқот қилиш, уларни қийнаётган муаммоларни ҳал этиш мақсадида жойларда учрашув ва очиқ мулоқотлар ўтказилиб, аҳоли турмуш фаровонлигини ошириш, ҳудудларни ижтимоий-иқтисодий ривожлантиришда депутатлик назорати ўрнатилмоқда.\nЖумладан, 2020 йил 13 февраль куни Қорақалпоғистон Республикаси Қўнғирот туманида “Аҳоли билан мулоқот: муаммо, ечим ва самара” мавзусида тадбир ўтказилди. Унда Халқ демократик партияси Қорақалпоғистон Республика Кенгаши масъул ходимлари, ЎзХДП Марказий Кенгаши раиси ўринбосари Меҳрожиддин Дархонов, партия фаоллари ва маҳаллий Кенгаш депутатлари ва бошқа мутасаддилар иштирок этди. Тадбирда асосий диққат-эътибор аҳолини қийнаб турган муаммолар ва уларни бартараф этишга қаратилди.\nШу жойнинг ўзида барча корхона ва ташкилот вакиллари соҳа йўналишига қараб алоҳида секцияларга бўлиниб, фуқароларни қабул қилишди.\nҚуйида фуқаролардан тушган саволлардан мисоллар келтирамиз:\n– Бизнинг «Адабиёт» маҳалла фуқаролар йиғинида ичимлик суви, газ йўқ, — дейди фуқаро Жуманазар Зарликов. — Шунингдек, ички йўлларимиз ҳам таъмирталаб. Бизга ана шу масалаларни ҳал этишда ёрдам берсангиз.\n— “Таллиқ” маҳалласида 3320 аҳоли яшайди, — дейди маҳалла котиби Пўлат Қазақбаев. — С.Сейтжанов кўчасининг 7 километри ниҳоятда таъмирталаб. Ушбу масала юзасидан мурожаат қилмоқдамиз.\n— Мен Қозоғистон Республикаси Чимкент вилоятидаги олий таълим муассасаси талабасиман, — дейди Бозорбой Абдурахманов. — Ўзбекистондаги олий таълим муассасасининг бирига ўқишимни ўзгартиришга ёрдам сўрамоқдаман.\n— Мен “Таллиқ” маҳалласида яшайман, — дейди фуқаро Жумабой Мирзабаев. — Икки қизимни ишга жойлаштириш муаммо бўлиб турибди. Бу масалада туман ҳокимига мурожаат қилган эдим. Натижа йўқ. Ишга жойлаштиришда ёрдам берсангиз.\nАлбатта, мутасаддилар томонидан аҳолининг бу каби мурожаатлари муддатидан кечиктирилмай бартараф этиш чоралари кўрилади. Ҳудуддаги ижтимоий муҳит ўрганилиб, аҳоли муаммоларини ҳал қилиш бўйича қатъий депутатлик назорати ўрнатилади.\n— «Инсон манфаатлари ҳамма нарсадан устун” деган эзгу ғояни ҳаётга татбиқ этиш мақсадида Қўнғирот тумани аҳолиси билан учрашув ва очиқ мулоқотни ташкиллаштирмоқдамиз, — дейди Ўзбекистон Халқ демократик партияси Қорақалпоғистон Республика Кенгаши раиси Халилла Ешимбетов. — Маҳаллаларда ечимини кутаётган масалалар, хусусан, кўча ва йўлларни таъмирлаш, электр энергияси ва сув таъминотини яхшилаш, янги иш ўринлари яратиш, аҳоли, айниқса, ёшлар бандлигини таъминлаш юзасидан келиб тушган мурожаатлар мутахассислар томонидан ўрганиб чиқилмоқда. Қўнғирот туманида бугунги ўтказилаётган сайёр қабулда барча масалалар атрофлича ўрганилиб, ўз вақтида ижобий ечим топишига ҳаракат қиламиз.\nЮртбошимизнинг ташаббуси билан халқимиз орасида бўлиш, муаммоларини ўрганиш, уларнинг дарду-ташвишларини тинглаш, оғирини енгил қилиш, муносиб турмуш шароитларини яратиб беришда партия ходимлари ҳар қачонгидан фаол иштирок этмоқда. Шу мақсадда аҳоли билан очиқ мулоқотни йўлга қўйиш, муаммоларни аниқлаш, мурожаатлар кўриб чиқилишини таъминлашда самарали механизм пайдо бўлди.\n— Туманимиздаги 34-сонли мактаб иқтисослашган бўлиб, 290 ўринга мўлжалланган. Бугунги кунда 650 ўқувчи икки сменада ўқиб келмоқда, — дейди директор ўринбосари Илҳам Алланиёзов. — Мактабимизнинг биносини кенгайтириш масаласи бизни қийнамоқда. Болалар мактабга сиғмаяпти. Шунингдек, инглиз тили фани ўқитувчилари етишмайди. Бундан ташқари мол бозор мактабга яқин жойда жойлашган. Ана шу масалалар бизни қийнаб келмоқда.\nХулоса ўрнида айтиш жоизки, сайёр қабул чоғида барча фуқароларнинг муаммолари, таклифлари тингланиб, унинг бажарилиши юзасидан тегишли ташкилот ва кархоналар томонидан назоратга олинди. Очиқ мулоқат давомида ҳеч ким давлат ва жамият эътиборидан четда эмаслиги яна бир марта намоён бўлди. Халқимизнинг ҳаётдан рози бўлиши учун янада кенг имконият ва шарт-шароитлар яратилаётганлигига ҳеч қандай шубҳа йўқ.